নিম্নচাপের জেরে মাথায় হাত মৃৎশিল্পীদের

আসানসোল: করোনা আবহের পর এবং নিম্নচাপের ফলে বর্তমানে মাথায় হাত মৃৎশিল্পীদের। হাতে মাত্র আর কয়েকটা দিন বাকি।তারপরই বাঙালির শ্রেষ্ঠ উৎসব দুর্গাপুজো। কিন্তু শ্রেষ্ঠ উৎসবে উমার মূর্তি তৈরি করতে গিয়ে, মাথায় হাত পড়েছে আসানসোলে মহিশিলার কুমোরটুলির শিল্পীদের।

একদিকে করোনা আবহের পর, জিনিসপত্রের দাম অগ্নিমূল্য। নিত্য প্রয়োজনীয় জিনিস থেকে শুরু করে জামাকাপড় হোক বা মূর্তি তৈরি করার সামগ্রী খড়,বাঁশ, সুতলী,মাটি বা রং কিনতে গিয়েই হাতে ছ্যাঁকা লাগছে মৃৎশিল্পীদের।

আরও পড়ুন: বানভাসি নিউইয়র্ক, বাধা পড়ছে না শারদোৎসবে

শিল্পী রঞ্জিত পাল জানান, এদিকে সেই তুলনায় ঠাকুরের দাম পাচ্ছে না শিল্পীরা। অন্যদিকে নিম্নচাপের জেরে লাগাতার বৃষ্টির ফলে রোদের দেখা নেই। ঠাকুর বানিয়েও রোদে শুকোতে দিতে পারছেন না তাঁরা। বেশির ভাগ ঠাকুর তৈরি করে প্লাস্টিক দিয়ে ঢেকে রাখতে হচ্ছে তাঁদের। এখন শুধু তাঁদের অপেক্ষা, কবে দেখা মিলবে প্রখোর রোদের। কারন একটাই ঠাকুর না শুকোলে রংও করা যাবে না। এদিকে সাজানোতেও দেরি হয়ে যাবে। তারপর আবার সঠিক মূল্যও পাচ্ছে না শিল্পীরা। আর ঠাকুর তৈরি করতে এত সমস্যা ও খাটালির পরও সঠিক মূল্য না পাওয়াতে পূর্ব পুরুষদের এই পেশা থেকেও মুখ ফেরাচ্ছে বর্তমান প্রজন্ম।